Kastali Bretadrottningar og fjölskyldu , Dómstjórinn , Doktor Martin , Agatha Christie , Poldark , Shakespeare , Inspector Morse , Harry Potter og Blenheim höll Churchills . Grunnþema þessarar afar vinsælu ferðar verður að fara um slóðir sem við þekkjum vel úr vinsælum sjónvarpsþáttum sem eiga fjölda íslenskra vina og aðdáenda . Ekki síður njótum við fallegra bæja , merkisstaða og sveita sem komin verða í fallegan vorbúning . Kappkostað er að hafa dagleiðir stuttar , dvöl verður á sérvöldum hótelum í góðum milliklassa með morgunverði og kvöldverði og í för verða bæði íslenskur fararstjóri og sérfróðir enskir fararstjórar . Aðgangseyrir að öllum helstu viðkomustöðum er innfalinn . Ferðin hefst með morgunflugi Icelandair frá Keflavík til Heathrow flugvallar í London . Á flugvelli bíður rútan okkar og brunar í suð-vestur átt . Von bráðar komum við á fyrsta viðkomustað ferðarinnar sem eru konungsslóðir í Windsor , þar sem Harry prins gekk að eiga bandarísku leikkonuna Megan Markle fyrir rúmum tveimur árum , 19. maí 2017 . Við göngum um staðinn og heimsækjum kastalann . Eftir góða stund í Windsor ökum við til strandborgarinnar Bournemouth , þar sem gist verður fyrstu nóttina á Hótel Hallmark Bournemouth Carlton . Kvöldverður snæddur á hótelinu . Þótt þessi fyrsti dagur hafi verið langur gæti verið gaman að rölta um miðbæinn en Bournemouth er annáluð menningarborg . Að loknum morgunverði verður ekið í um klst. í norðurátt til hins magnþrungna staðar Stonehenge , eins frægasta fornsögulega staðar heims . Helst hallast sérfræðingar að því að hér hafi verið á ferðinni virkisborg sem reist var á tímabilinu 3100 – 2500 árum f. Kr . Enginn veit þó í raun hvaða tilgangi hinir risastóru steinar , sem raðast í reglulegan hring á opnu grasengi , þjónuðu í fyrndinni . Eins er það dularfullt og heillandi hvernig steinaldarmenn fóru að því að höggva steinana í klettabelti í Wales og flytja þá alla leið á leiðarenda . Heimsókn til Stonehenge verður lengi í minni þeirra sem þar staldra við . Leiðin liggur áfram til strandbæjarins Torquay þar sem dvalið verður næstu þrjár nætur á Hótel Best Western Livermead House Hotel sem er ekta enskt hótel í gömlum rómantískum enskum stíl sem stendur á góðum stað við ströndina . Hótelið er afar þrifalegt og því er vel við haldið . Herbergin eru ekki stór en vel búin og hótelið er annálað fyrir góðan mat . Dvölin verður upplifun sem seint gleymist . Og enskari gerast borgir vart heldur en strandborgin Torquay . Hún er þekkt er fyrir léttan anda , líflegt mannlíf og skemmtilegheit . Meðal merkisstaða borgarinnar eru Kents-hellarnir þar sem fundist hafa 40.000 ára gamlar mannvistarleifar . Nánar má kynnast þessari hlið og fleirum merkilegum í rómuðu Torquay safninu . Götulífið við gullna sandströndina er ávallt líflegt og gaman að ganga eftir strandstígnum . Staðsetning hótels okkar er fyrirtak , handan við strandveginn og örskammt frá miðju ensku Rívierunnar . Kvöldverður verður snæddur á hótelinu . Dagur 3 – 21. maí : Dómstjórinn og Agatha Christie Þennan dag ökum við um slóðir Dómstjórans en þættirnir voru teknir upp í næsta nágrenni Torquay . Leiðin liggur til Broadsand-strandar , Totnes ( Coroner’s Court ) og jafnvel gefst færi á að aka til þorpsins Cargreen þar sem kráin vinsæla er staðsett . Í Torquay heimsækjum við safn tileinkað lífi og rithöfundarferli Agöthu Christie , skapara hins eldskarpa Mr. Hercule Poirot . Eftir dagsferðina gefst færi á að njóta lífsins í Torquay en kvöldmatur er snæddur á hótelinu . Þennan dag efnum við dagsferðar og ökum skemmtilega hringleið . Við hefjum ferð með því að aka norður á bóginn til borgarinnar Exeter . Þá liggur leiðin til Port Isaac á vesturströndinni þar sem Doctor Martin , hinn afundni en ágæti læknir , rak læknastofu sína í samnefndum sjónvarpsþáttum . Við áum í bænum , svipumst um og fáum okkur í svanginn áður en ferðin heldur áfram . Á heimleiðinni munum við koma við í hinum gullfallegu hafnarbæjum Polperro , sem ferðasíðan Tripadvisor tilnefndi meðal 10 fallegustu “ óþekktra ” bæja Evrópu , og systurbænum Looe . Ferðin endar á hótelinu í Torquay og þar sem snæddur verður kvöldverður . Dagur 5 – 23. maí : Rómversku böðin í Bath Næsti viðkomustaður er hin fallega borg Bath . Eins og nafn borgarinnar ber með sér hefur Bath verið , allt frá dögum Rómverja , staður afslöppunar og vellíðunar , þar sem rómverskir byggðu aðstöðu við heitar lindir sem hér eru . Við munum heimsækja og skoða hin mögnuðu rómversku böð en Rómverjar kunnu svo sannarlega listina að “ fara í pottinn ” . Bath er vinsæl ferðamannaborg með líflegu mannlífi og menningarlegu ívafi og stefnt er að því að gefa frjálsan tíma eftir baðheimsóknina . Síðdegis ökum til Bristol-borgar og að góðu hóteli , Radisson Blu . Hér snæðum við kvöldverð og gistum næstu nótt . Frá Bristol ökum fyrst til smábæjarins Corsham og komust þar í kynni við þingsmannsferil Kafteins Ross úr Poldark þáttunum , Hér eru m.a. þinghúsið og þingmannakráin . Ef tími gefst til má fá sér einn gráan . Í framhjáhlaupi má nefna að eiginkona Karls Bretaprins , Pamela Parker-Bowles , er fædd í bænum . Annars er þessi dagur helgaður frægasta háskólabæ heims , Oxford . Miðbærinn er einstaklega skemmtilegur , eldgamall en frábærlega vel við haldið og háskólabyggingar á hverju strái . Við göngum um bæinn og hugsum til Inspectors Morse sem hér leysti marga ráðgátuna og hér var verulegur hluti myndanna um Harry Potter kvikmyndaður . Síðan er frjáls tími og af nógu að taka en fararstjórinn verður ávallt til taks . Hér eru ómótstæðileg söfn á borð við Ashmolean-safnið ( listaverk , arkitektúr og fornminjar ) , Nýlistasafnið og Visindasafnið . Sjálfsagt er að kíkja á markaðinn sem stofnaður var 1774 og um að gera að kanna hvað er á fjölunum í Shakespeare útileikhúsinu . Rúsínan í pylsuendanum er bókaverslun Blackwells sem er stærsta sinnar tegundar í Evrópu . Hér er gönguferðin með sérfróðum fararstjóra innifalin en annað ekki . Í dagslok verður ekið skammt út fyrir Oxford að mjög skemmitlegu sveitahóteli , Best Western Plus – Magnolia Park þar sem við borðum kvöldmat . Hér verður gist tvær síðustu næturnar . Þennan dag liggur leiðin til bæjarins Stratford-upon-Avon sem var heimabær stórskáldsins Shakespears Hér heimsækjum við heimili skáldsins , vitjum leiðis hans í kirkjunni , og hér má einnig finna Shakespeare-leikhúsið . Bæjarlífið er einkar litríkt og fjörugt þar sem m.a. er að finna afar skemmtilegan markað , götulistamenn og fjölda ferðamanna . Síðasta daginn munum vð heimsækja Blenheim Palace sem er stærsta og að margra mati tilkomumesta höll Bretlands . Höllin var gjöf Önnu Bretadrottningar árið 1704 til Hertogans af Marlborough sem þakkarvott hennar og þjóðarinnar fyrir að leiða hersveitir bandamanna til sigurs í orrustunni við Blindheim í Suður-Þýskalandi . Orrrustan var þáttur í afar flóknum stríðsátökum sem ganga undir nafninu Spánska erfðastríðið ( 1701 - 1714 ) . Meðal afkomenda hertogans var Winston Churchill , sem fæddist hér og bjó í æsku , og enn er frændi hans , 12. hertoginn af Marlborough , búsettur í höllinni . Blenheim Palace er nú í höndum opinberra aðila og er á heimsminjaskrá UNESCO vegna hönnunar , safnkost og sögulegs mikilvægis . Hreint út sagt , stórkostleg bygging ! Eftir heimsókn í Blenheim höllina liggur leiðin suður á bóginn þar sem áð verður í hinni skemmtilegu borg Reading . Miðborgin er undirlögð göngugötum , fjölmörgum verslunum , veitingastöðum og vertshúsum . Vert er að benda á verslunarmiðstöðina The Oracle fyrir þá sem vilja kíkja í búðir . Eftir góða stund í Reading verður haldið til Heathrow flugvallar við London . Þaðan tökum við kvöldflug Icelandair heim til Íslands og lendum í Keflavík skömmu fyrir miðnætti . Gert er ráð fyrir að þátttakendur geti tekið þátt í léttum gönguferðum . Vegabréf þurfa að hafa gildistíma a.m.k. 6 mánuði fram yfir áætlaða heimkomu . Við bókun er mikilvægt að nöfn stemmi nákvæmlega við nöfn í vegabréfi . Frávik frá þessu eru á ábyrgð farþega . Þessi ferð byggir á ferðaskilmálum Úrvals-Útsýnar ( sjá www.uu.is ) . Staðfestingargjald er 80.000 kr. á mann og er óendurkræft . Forfallatrygging flestra kreditkorta endurgreiðir kostnað vegna forfalla sé kortið notað sem greiðsla og að ástæður forfalla falli undir skilmála tryggingana . Þetta eru leiðbeinandi upplýsingingar með fyrirvara en nánari uppl. má fá hjá bankanum ykkar . Þeir sem það kjósa geta millifært greiðslur úr heimabanka . Verð og dagsetningar Innifalið í verði : Beint flug fram og til baka , flugvallagjöld og skattar , ferðataska og handfarangur , gisting í 7 nætur , íslensk fararstjórn , góð rúta allan tímann , hótel skv. hótellista ( eða sambærilegum hótelum ) , morgun - og kvöldverður alla daga , aðangur að Windsor kastala , Stonehenge , Rómversku böðunum , Safni Agötu Christie , heimili Shakeaspears og Blenheim höllinni , og sérfróður enskur fararstjóri . Ekki innifalið í verði : Aðstoð við farangur á hótelum , aðgangseyrir á öðrum stöðum en getið er um að ofan , aðrar máltíðir en getið er um að ofan , ferðatryggingar , eða þjórfé fyrir bílstjóra .